
Kortárs – Kamasz Nézőpontok - művészetpedagógiai kutatás: a zsámbéki ROM projekt esettanulmánya

Kutatási programomban a középiskolás korosztály és a kortárs képzőművészet kapcsolatának, kölcsönhatásának és együttműködési lehetőségeinek feltárására törekszem, amit egy általam előidézett, kollektív alkotómunkán alapuló, helyspecifikus, komplex művészeti projektben (ROM-projekt) vizsgáltam résztvevő megfigyelőként, a kvalitatív kutatás módszereit alkalmazva. A témaválasztást a kortárs művészet közoktatásban való integrálatlansága indokolta. Kutatásom kísérlet a művészetalapú kutatás oktatásban, neveléstudományban, tanulásmódszertanban való alkalmazására, de művészeti megközelítésű neveléstudományi kutatásként is értelmezhető. Legfőbb célja a résztvevő tanulók közelítése a jelenkori művészethez, annak felismertetése, hogy a kortárs művészet nem érdektelen és értéktelen, hanem nélkülözhetetlen, folyamatos reflexió a világra, amelyben élünk, ezért róluk és hozzájuk is szó. Valamint a „kortárs kamasz nézőpont” hiteles feltárása, mely a sokrétű megközelítési módszernek köszönhetően sikerült. A projekt eredménye a kutatás jellegéből adódóan egyrészt a létrejött Kortárs-Kamasz Installáció, annak koncepciója és értelmezési lehetőségei, valamint a tanulókban végbement folyamatok, attitűdváltozás – melyről megfigyeléseimen túl írásbeli és szóbeli visszajelzéseikből tájékozódhatunk, összegezve: az a szerteágazó jelenségekből és adatokból megkonstruált tudás, amit tanulmányom részletesen bemutat. Az esettanulmányként prezentált alkotói projekt, mint korszerű tanulási-tanítási program is értelmezhető. A kortárs művészet interpretálása és alkotva-befogadása terén szerzett tapasztalataim hasznosak lehetnek a művészetpedagógia módszertanának fejlesztésében, kutatásom, kísérleti jellegéből adódóan, előremutató lehet a művészetalapú kutatás oktatásban való alkalmazásában.



